«Дайдзи» спорт клубым и гъэсэнхэм я ехъулIэныгъэхэр
Кропоткин къалэм (Краснодар край) щекIуэкIащ каратэ киокусинкаймкIэ Ипщэ федеральнэ щIыналъэм пашэныгъэ къыщыхьынымкIэ зэхьэзэхуэрэ чемпионатрэ. Абы кърихьэлIащ Дагъыстэн, Къэбэрдей-Балъкъэр, Шэшэн республикэхэм, Ростов областым, Кропоткин, Анапэ къалэхэм я спортсмен 230-рэ. Ди республикэм и щIыхьыр зэпеуэм щахъумащ Шэрджэс Заурбэч зи унафэщI спорт школ хэхам и гъэсэнхэм.
ЕхъулIэныгъэ зыIэрызыгъэхьа спортсменхэм ящIыгъущ Налшык къалэ дэт курыт еджапIэ №24-м и унафэщI ХьэщIэмыз Светланэрэ тренер Къэрмокъуэ Амурбэчрэ.
Пашэныгъэ къэхьынымкIэ зэпеуэм бжьыпэр щаубыдащ Ахъмэт Аланрэ (кг 30) Балъкъыз Ратмиррэ (кг 35).
Чемпионатым текIуэныгъэ щызыIэригъэхьащ Сафарян Артур (кг 70-м нэблагъэ). Лу Таймураз (кг 80-м щIигъу) етIуанэ увыпIэр къихьащ. Мэршэнкъул Къантемыр (кг 65-м нэблагъэ) ещанэщ. Къыхэдгъэщынщи, Сафарян Артур зэIущIищ иригъэкIуэкIати, зэман кIэщIым къриубыдэу и текIуэныгъэкIэ иухащ икIи Урысейм спортымкIэ и мастерым и мардэр игъэзэщIащ.
ЕхъулIэныгъэ зыIэрызыгъэхьа спортсменхэр и гъэсэнщ «Дайдзи» спорт клубым. Тренерыр Къэрмокъуэ Амурбэчщ.
ТЫГЪУЭН Зазэ.
